Nemec, Richard, poslanec NR SR (2022-05-24):
Ďakujem, pán podpredseda. Pán minister, milé kolegyne, kolegovia, no, máme tu službu deťom. Nič iné si ako športovec nemôžem želať. Ako ďalší zdroj financovania pre športové kluby a krúžky je jedna z nosných vecí aj strany SaS. Myslím si to a je škoda, že keď to majú takto pripravené, že s tým neprišli a nepodieľajú sa na tom. Škoda, že tu nesedí ani strana REPUBLIKA, ktorí tak toto, krúžky, kritizujú, ktorí, ktorí to úplne že dehonestujú, a pritom tie kluby na to čakajú ako soľ. Lebo máme tu jednozdrojové financovanie zo štátnych peňazí, a to je cez naše zväzy. Cez naše zväzy tečie 15 %, čo majú zväzy rozpočet našim deťom. A aj ruku na srdce tým zväzom, aj tie im občas zoberú a je to financovanie nekvalitné, nekvalitne. Tieto naše kluby potrebujú peniaze pre decká ako soľ, aby si dovolili doniesť kvalitu. A tá kvalita príde to, že budú môcť hospodáriť s kešom a s peniazmi, ktoré im tie deti a rodičia donesú. Tí rodičia, ako aj strana SAS hovorí, že, aj pán Sulík sa tu vystupoval, že veď nech ich oni kontrolujú. Ja som za, nech ich tí rodičia kontrolujú a keď budú prinášať dobrú kvalitu, tak deti im budú narastať v tom klube, a keď budú prinášať zlú kvalitu, tak deti odtiaľ odídu. Ja s tým plne súhlasím. Nemám s tým žiaden problém. Ďalšia vec je tu mestá a obce. Ja nechcem hádzať zase do pytla mestá, obce všetky, ktoré športu pomáhajú, ale sú aj, ktoré nepomáhajú. Padlo tu veľa-veľa argumentov, že narastú ceny energie, narastú ceny kúrenia, všetko, budeme tu mať obrovský problém. Veď však tie mestá samé dobre vedia, aké krúžky, aké športy v tom danom meste majú a ktoré chcú podporovať. Tí rodičia, keď im donesú tento príspevok a bude to plne digitalizované, tak budú vidieť, ako tie krúžky hospodária. Máme tu športy, ktoré potrebujú platiť nájmy plavárni. Tie mestá im neodpustia nájom na plávanie, lebo sa im vzrastú energie a budú musieť prispievať. Tým pádom tá pomoc je adresná a legitímna pre tie mestá. Tie mestá môžu kooperovať s tým klubom, s tým krúžkom na to, aby sa dohodli, ako si majú pomáhať. Máme tu hokej, máme tu lyžovanie, ktoré je enormne zaťažujúce pre rodiny s deťmi a nemôžu si to dovoliť. Čiže tým pádom máme tých detí úbytok a týmto príspevkom sa im obrovsky pomôže. Tá spomínaná digitalizácia alebo elektronizácia, veď my tu máme v športe systémy, ako je informačný systém športu. Školy majú EduPage. Keď decká budú mať aplikácie a budú mať mestský úrad, mestský úrad bude mať celú tú elektronizáciu, tak, a my prepojíme tieto systémy, tak tiež si myslím a pánovi ministrovi som povedal, že nebudeme potrebovať až takú veľkú kontrolu v športe, lebo sme dobre zorganizovaní. My tú elektronizáciu máme dokončenú. Prepojíme systémy a tie decká nebudú mŕtve duše, nebudú s tým môcť kšeftovať, keď by s tým niekto chcel, s týmto systémom, vyhúpať. Takže v tomto, v tomto ja si myslím, že za pol roka dokážeme zázraky a dokážeme od 1. januára 2023 obrovskú pomoc a dokážeme tunák vykrikujúcim, že sa nám to nepodarí, že to bude, že to je proste paškvil a že tu zase niečo horúcou ihlou sa šilo. No nie je to pravda. Toto my v športe dokážeme veľmi rýchlo aplikovať a naozaj do pol roka sa to dá stihnúť. Ešte by som spomenul, samozrejme, padli tu aj dneska na výbore, kde som sa zúčastnil, padli aj argumenty, kde v podstate je to aj na vzdelávanie, že si môžu urobiť krúžky na vzdelávanie. Samozrejme, tam budeme musieť byť trošku opatrní, lebo však to vzdelávanie má byť primárne v tých školách na tom vyučovaní, čo aj sa pán minister Matovič aj so štátnym tajomníkom pánom Husárom celkom zhodli, že tam budeme musieť byť v tom nastavovaní opatrní, v prvom rade by to malo byť pre kultúru a šport. Čiže toto sa my budeme snažiť s mojimi kolegami a s ministerstvami, samozrejme, odstrániť. Takže to je ďalšia, to je ďalšia taká, taká vychytávka, ktorá tu aj bola spomenutá pre tie postihnuté deti. Takže, samozrejme, my dokážme do konca roka tento zákon vyšperkovať tak, aby fungoval, a konečne tu bude ďalší zdroj financovania športu a decká to potrebujú ako soľ, a hlavne si tie kluby môžu dovoliť kvalitu. Konečne budú mať fyzioterapeutov, konečne budú mať zaplatených trénerov, konečne budú môcť rodičia ich voziť na tie zápasy, ale budú si môcť dovoliť väčší komfort. A, samozrejme, už trh ukáže, či ich, či robia dobre alebo zle. Keď budú robiť dobre, budú mať nárast detí, keď budú robiť zle a kradnúť tie peniaze, tak tí rodičia to rýchle prečítajú. A s tým aj súhlasím, že aj tá kontrola rodičov bude veľmi dôležitá. Ďakujem veľmi pekne.